Џинцу улази у састав Комбиноване флоте 31. јула 1925. године. Крајем новембра 1941. године постаје заставни брод 2. флотиле разарача у саставу јужних снага. Узима учешће у заузимању Филипина као и острва Целебес (сада Сулавеси), Амбон, Тимор и Јава. Током Мидвејске битке, Џинцу је у групи бродова која је штитила десантне трупе. Крајем лета 1942. године крстарица одлази у рејон Соломонових острва и учествује у „Токио експресу“. Узима учешће у бици код Источних соломонових острва као заставни брод адмирала Танаке. Следећег дана, при покушају да достави појачање јапанским војницима на Гвадалканлу, оштећена је од авиона америчких маринаца. Током америчког десанта на острво Нова Џорџија, крстарица је послата да евакуише јапански гарнизон. У ноћи 12./13. јул 1943. године она је потопљена ватром из топова са америчких крстарица и разарача у бици код Коломбангара.